kosmos
Kosmos er den ordnede verden, ifølge mange kulturers skabelsesmyter opstået af et oprindeligt kaos.
Mens kaos (Chaos) er udgangspunktet for de græske skabelsesmyter, kaldes verdens skabelse teogoni, dvs. gudernes tilblivelse, og som betegnelse for den "ordnede verden" eller Universet kendes kosmos først hos naturfilosofferne i midten af 400-tallet f.v.t., tidligst hos Empedokles, der om Apollon siger, at han ikke har legeme som et menneske, men "iler gennem hele kosmos med sine hurtige tanker". Sandsynligvis har også Parmenides og pythagoræerne brugt ordet.